സിലബസ് വിവാദത്തില് എസ്എഫ്ഐയില് കടുത്ത അഭിപ്രായ ഭിന്നത ആര്എസ്എസ് നേതാക്കളുടെ പുസ്തകങ്ങള് പഠിപ്പിക്കുന്നത് അംഗീകരിക്കാനാകില്ലെന്ന് സംസ്ഥാന സെക്രട്ടറി യൂണിവേഴ്സിറ്റിയില് താലിബാനിസം പാടില്ലെന്ന് കേന്ദ്ര സെക്രട്ടേറിയറ്റ് അംഗം കണ്ണൂര്: കണ്ണൂര് സര്വകലാശാലയിലെ സിലബസില് ഹിന്ദുത്വവത്കരണം എന്ന ആരോപണം ഉയര്ത്തി പ്രതിഷേധം കടുപ്പിക്കുന്നതിനിടെ വിഷയത്തില് എസ്എഫ്ഐയിലെ ഭിന്നത പരസ്യമായി. ആര്എസ്എസ് നേതാക്കളുടെ പുസ്തകങ്ങള് പഠിപ്പിക്കുന്നത് അംഗീകരിക്കാനാകില്ലെന്ന് എസ്എഫ്ഐ സംസ്ഥാന സെക്രട്ടറിയും എംഎല്എയുമായ സച്ചിന് ദേവ് നിലപാട് എടുത്തപ്പോള് അതിനെ തള്ളി സംഘടനയുടെ കേന്ദ്ര സെക്രട്ടേറിയറ്റംഗം തന്നെ രംഗത്ത് എത്തി. ഇതോടെയാണ് വിഷയത്തില് സംഘടനയുടെ അകത്ത് ഭിന്നാഭിപ്രായമുണ്ടെന്ന കാര്യം പുറത്തറിഞ്ഞത്. കണ്ണൂര് സര്വ്വകലാശാലയുടെ വിവാദമായ പിജി സിലബസ് പിന്വലിക്കണമെന്ന് എസ്എഫ്ഐ സംസ്ഥാന സെക്രട്ടറിയും എംഎല്എയുമായ സച്ചിന് ദേവ് നിലപാട് എടുത്തപ്പോള് കേന്ദ്ര സെക്രട്ടറിയേറ്റ് അംഗം നിധീഷ് നാരായണന് അതിനെ തള്ളി രംഗത്തെത്തി. ആര്എസ്എസ് നേതാക്കളുടെ പുസ്തകവും സര്വ്വകലാശാലകള് പഠിപ്പിക്കണമെന്ന് നിധീഷ് നാരായണന് പറഞ്ഞു. ഇക്കാര്യത്തില് യൂണിവേഴ്സിറ്റി യൂണിയന് ചെയര്മാന് എം.കെ.ഹസ്സന്റേതാണ് ശരിയായ നിലപാടെന്നും നിധീഷ് വ്യക്തമാക്കി. യൂണിവേഴ്സിറ്റിയില് താലിബാനിസം പാടില്ലെന്നും നിധീഷ് നാരായണന് തന്റെ ഫേസ്ബുക്ക് പോസ്റ്റില് പറയുന്നു. എന്നാല് താന് പറയുന്നതാണ് സംഘടനയുടെ ഔദ്യോഗിക നിലപാടെന്നും മാറ്റാരെങ്കിലും പറയുന്നതല്ല സംഘടനയുടെ നിലപാടെന്നും സച്ചിന് ദേവ് വ്യക്തമാക്കി. ഇക്കാര്യത്തില് ഭിന്നാഭിപ്രായം പ്രകടിപ്പിച്ച യൂണിവേഴ്സിറ്റി യൂണിയന് ചെയര്മാന് എം.കെ.ഹസ്സന്റെ പ്രതികരണം പരിശോധിക്കുമെന്നും സച്ചിന് ദേവ് അറിയിച്ചു. എന്നാല് വിമര്ശനാത്മകവും സംവാദാത്മകവും ധൈഷണികവുമായ അക്കാദമിക് അന്തരീക്ഷമാണ് ഒരുക്കപ്പെടേണ്ടത്. താലിബാനിസമല്ലെന്ന് നിധീഷ് നാരായണന് തുറന്നുപറഞ്ഞു. അതേ സമയം കണ്ണൂര് സര്വകലാശാലയിലെ സിലബസില് ഹിന്ദുത്വവത്കരണമെന്ന ആരോപണം നിഷേധിച്ച് വൈസ് ചാന്സലര് നേരിട്ട് രംഗത്ത് എത്തിയിരുന്നു. സവര്ക്കറും ഗോള്വാള്ക്കറും സിലബസില് വന്നതില് അപാകതയില്ല. സിലബസ് മരവിപ്പിക്കില്ലെന്നും ഡോ. ഗോപിനാഥ് രവീന്ദ്രന് പറഞ്ഞു. വിവാദമാവുകയും പ്രതിഷേധം ഉയരുകയും ചെയ്ത പശ്ചാത്തലത്തില് സിലബസ് പരിശോധിക്കാന് രണ്ടംഗ കമ്മിറ്റിയെ നിയമിച്ചെന്ന് വിസി പറഞ്ഞു. യൂണിവേഴ്സിറ്റിക്ക് പുറത്ത് നിന്നുള്ള പൊളിറ്റിക്കല് സയന്സ് അദ്ധ്യാപകരായ ജെ പ്രഭാഷ്, പ്രൊഫ പവിത്രന് എന്നിവര്ക്കാണ് ചുമതല. സമിതി അഞ്ച് ദിവസത്തിനുള്ളില് റിപ്പോര്ട്ട് സമര്പ്പിക്കണം. ഈ റിപ്പോര്ട്ട് പഠിച്ച ശേഷം സിലബസ് പിന്വലിക്കണോയെന്ന് തീരുമാനിക്കുമെന്നും വിസി അറിയിച്ചു. നിധീഷ് നാരായണന്റെ ഫേസ്ബുക്ക് പോസ്റ്റ് സവര്ക്കറുടെ ഒരു പുസ്തകം ഞാന് ആദ്യമായി വായിക്കുന്നത് ജെ എന് യുവിലെ എംഎ കാലത്താണ്. അതും സംഘപരിവാരത്തിന്റെ വലിയ വിമര്ശകരില് ഒരാളായ പ്രഫസര് നിവേദിത മേനോന് പഠിപ്പിച്ച പൊളിറ്റിക്കല് തോട്ട് എന്ന കോഴ്സിന്റെ ഭാഗമായി. അംബേദ്ക്കറിന്റെയും ഗാന്ധിയുടെയും എ കെ രാമാനുജന്റെയുമൊക്കെ രചനകള് ഒപ്പമുണ്ടായിരുന്നു. ആ ക്ലാസില് ഇരുന്നിട്ട് ആരെങ്കിലും ഹിന്ദുത്വത്തിന്റെ പിന്നാലെ പോയെന്ന് ഏതെങ്കിലും ഒരാള് പറയുമെന്ന് തോന്നുന്നില്ല. സവര്ക്കര് മുന്നോട്ടുവച്ചതുള്പ്പടെ എല്ലാ രാഷ്ട്രീയ ധാരകളെയും വിമര്ശനാത്മകമായി പഠിക്കാന് അവസരമുണ്ടാകണമെന്ന് കണ്ണൂര് യൂണിവേഴ്സിറ്റി യൂണിയന് ചെയര്മാന് സഖാവ് ഹസന് പറഞ്ഞതിനൊപ്പമാണ്. വിമര്ശനാത്മകവും സംവാദാത്മകവും ധൈഷണികവുമായ അക്കാദമിക് അന്തരീക്ഷമാണ് ഒരുക്കപ്പെടേണ്ടത്. താലിബാനിസമല്ല. Stories you may Like